Országos Evangélikus Vakmisszió éves beszámoló

2014

**Összeállította:**

***Hack János és Bánki-Horváth György***

**1.) Országjáró előadások, érzékenyítő programok (Hack János)**

Közel 47 általános iskolában és számos helyi önkormányzatnál tartottunk előadást a fogyatékosságról az ország több pontján: Budapesten, Győrben, Székesfehérváron, Szegeden, Orosházán, Nagybánhegyesen, Mezőhegyesen és Békéscsabán. Ezek között volt olyan iskola, ahová több alkalommal meghívtak. Az előadásokon szó volt a fogyatékosságról, az elfogadásról, a hit kérdéseiről egy nemlátó ember szemszögéből.

Több önkormányzatnál úgynevezett "érzékenyítő tréningeket" tartottunk, valamint számos nagyobb vállalatnál és bevásárló központokban (pl. IBM, TESCO, Auchan) és főiskolákon folytattunk közös beszélgetést és szerveztünk érzékenyítő programokat. Egy érzéknyítő videó megtalálható a Youtube- on is "vakvezet világtalant" címmel.

Az elmúlt év folyamán Mezőberényben, Skorka Katalin lelkésznő felkérésére több alkalommal megfordultam a hittan órákon, ahol a gyermekekkel beszélgettünk a vakságról és a hitről.

Szegeden a jogi karon valamint a gyógypedagógai főiskolán tartottunk előadásokat több alkalommal.

A mai napig működik egy ún. "élő könyvtár", amelyben vagyunk néhányan, akik az élet valamilyen nehézségével küszködünk, például alkoholista, drogfüggő, transzvesztita, mozgássérült vagy -személyemben- látássérült emberek. Mint "élő könyveket" a diákok kikölcsönözhetnek minket egy meghatározott időre és bármit kérdezhetnek tőlünk vagy beszélgethetnek velünk.

Idén először a vaktáborral részt vettünk a Szélrózsa találkozón, hirdetve azt, hogy még ha a szemünkkel nem is látunk, de a szívünkkel ugyanúgy hiszünk.

Egy hétvégére meghívást kaptunk Szlovákiába, Rimaszombatra egy háromnapos érzékenyítő tréningre. Arról beszélgettünk, hogy mi látássérültek hogyan éljük meg a mindennapjainkat, és hogy milyen segítséget nyújt ebben a hit.

Az idén az Országos Evangélikus Egyház támogatásának köszönhetően sikerült hivtalosan megvásárolni a JAWS képernyő olvasó szoftvert, ami a vakok számára nagy mértékben megkönnyíti a számítógép használatát. Ez közel félmillió forintba került, köszönet érte Gáncs Péter püspök úrnak.

**2.) Szélrózsa-Vaktábor (Bánki-Horváth György)**

A Szélrózsa találkozóval egybekötött vaktáborra 11 látássérült és 6 segítő jelentkezett, amelyből ténylegesen részt vett 8 látássérült és 6 segítő. A fiatalok elsősorban a Szélrózsa találkozó programjait látogatták, többnyire együtt, illetve segítők társaságában egyénileg. A lelki feltöltődés mellett jutott idő beszélgetésre, kikapcsolódásra, játékra.

Előnyt jelentett a Szélrózsa találkozó által biztosított kész programkínálat, gyönyörű és

megfelelő helyszín, kiváló szálláshely és az étkeztetés. Nehézséget jelentett a többféle

érdeklődésű vak és gyengénlátó fiatal együtt tartása, amely egy önálló vaktábor esetében könnyebben kivitelezhető.

A program megvalósításához igénybe vettük az Országos Missziói Központ pályázati támogatását 56.000 Ft értékben. A támogatásból a reggeliket és vacsorákat finanszíroztuk, melyeket büféjegyek formájában kaptak meg a résztvevők. A jegyeket a találkozó területén található állandó és alkalmi vendéglátóipari egységekben, pékségekben lehetett beváltani. A fennmaradó költségeket a résztvevők befizetéseiből fedeztük.

**3.) Középtávú terveink (Hack János)**

A közeljövőben szeretnék egy komplex egyházi országos programot létrehozni, amelyben feltárnánk egy nemlátó ember hétköznapjait, bemutatnánk, hogy hogyan dolgozza fel hittel a vakságát, segítséget nyújtva ezzel a látó és látássérült embereknek egyaránt. A programot szeretnénk eljuttatni az evangélikus gyülekezeteknek és intézményeknek országszerte.

A program előkészítéséhez, valamint az iskolák és gyülekezetek bevonásához szeretnénk kérni az országos egyház támogatását. A programban való részvétel természetesen ingyenes lenne, de a működés finanszírozásához a vakmisszió javára történő adományokat és felajánlásokat szívesen fogadnánk.

A továbbiakban is szívesen részt vállalunk az egyház által szervezett országos programokon és rendezvényeken, hogy tanúbizonyságot tehessünk hitünkről testileg vakon, de lelkileg látóként. Az elmúlt évben -a korábbi évekhez képest- kevés ilyen irányú megkeresés érkezett, de amennyiben lehetséges, szeretnénk folytatni az előző évek gyakorlatát és megjelenni az egyházi alkalmakon is.

Mindketten részt veszük egy helyi ökumenikus kórusban, ahol rendszeres Gospel estek keretén belül hirdetjük az igét és bizonyságot teszünk akár látóként vagy testileg fogyatékosként.

Mivel jelenleg nincs állásom, szívesen dolgoznék alkalmazotti jogviszonyban is valamely egyházi területen. Ehhez szükség lenne egy támogató gyülekezetre, valamint az állam is támogatja ezt napi négy órás munkavégzésre vonatkozóan.

Orosháza, 2015. Január 19.